1 Samuela
Chapter 9
Sa dua na tamata mai vei ira na Penijamini na yacana o Kisi na luvei Epieli; na luvei Seroa, na luvei Pikoraci, na luvei Afia, na Penijamini, na tamata qaqa ka kaukauwa.
2 Sa dua na luvena o Saula, e cauravou totoka ka kilai tani. Sa sega ni dua tale e Isireli me sivia na taucoko ni cauravou oqo. Sa vatukai vinaka ka tudonu.
3 E a yali na asa nei Kisi na tama i Saula ena gauna o ya. O Kisi sa tatau vei luvena, "Kauta e dua na dauveiqaravi, drau tu ka lako me vakasaqarai na asa."
4 Ni sa lako yani ki na veiulunivanua e Ifereimi ena loma ni vanua o Salisa, e rau sa sega ni kunea kina. E rau sa lako yani ki Salimi, e rau sa sega ni kunea kina. E rau sa lako curuma na vanua vaka Penijamini ka sa sega ga ni kune.
5 Ni rau sa lako mai ki na vanua vaka Supi, sa tukuna o Saula vua na nona dauveiqaravi, "Daru lesu tale, o tamaqu sa na guilecava na asa, ka sa na leqataki kedaru tiko."
6 Sa tukuna sara vua na dauveiqaravi, "Raica, ena koro o ya sa tiko kina e dua na tamata ni Kalou ka sa tamata vakaturaga; sa dauyaco kece na veika e dautukuna se vosa kina. Me daru lako vua, de vakaraitaka vei kedaru na sala me daru lako kina."
7 Sa tukuna tale o Saula vua na nona dauveiqaravi, "Kevaka daru sa lako vua na tamata ni Kalou, na cava me daru kauta vua? Sa oti na madrai, sa sega na ka me daru kauta vua na tamata ni Kalou, na cava me daru cakava?"
8 Sa sauma mai na dauveiqaravi vei Saula ka vaka: "Raica sa tiko oqo vei au e dua na dola me'u solia vua na tamata ni Kalou me vakaraitaka kina vei kedaru na sala."
9 (Ena gauna o ya e Isireli, ni sa lako e dua me taroga na Kalou, sa dau tukuna vaka oqo: "Me da mai lako mada vua na daurairai"; ni sa parofita tiko o Samuela ena gauna o ya – sa dau kacivi e liu me daurai.)
10 Sa tukuna o Saula vua na nona dauveiqaravi, "O sa caka vinaka, daru lako sara yani." E rau sa lako sara ki na koro sa tiko kina na tamata ni Kalou.
11 Ni rau sa cabeta na delana ki na koro, e rau sa sota kei na so na yalewa era sa mai taki wai, ka rau sa taro yani, "Sa tiko beka e ke na daurai?"
12 Era sa sauma mai, "Io, sa tiko eke na daurai, sa tiko ga e liu oqori. Drau totolo, ena lako mai o koya ki na koro, ni sa tiko na nodra vakacaboi soro o ira na tamata e na koro ena yasana cecere.
13 "Ni drau sa lako ga mai kina koro, drau na kunei koya ni bera ni lako cake ki na yasana cecere me kana kina. Era na sega ni kana na tamata me yacova ni sa lako mai o koya, baleta me vakalouvinakataka o koya nai soro – ni oti koya era na qai kana o ira sa sureti mai. Drau lako cake, ni gauna sara ga oqo, ena laukune kina o koya."
14 E rau sa lako cake ki na koro, ni rau sa lako tiko mai, sa lako donui rau tiko mai o Samuela, ni lako cake tiko ki na vanua cecere.
15 Sa tukuna oti e daligai Samuela o Jiova na siga ena lako mai kina o Saula ka tukuna,
16 "Ena mataka, na gauna vata ga oqo, Au na vakatala mai vei iko e dua na tamata mai na vanua i Penijamini, mo lumuti koya me nodra i liuliu na Noqu tamata, na Isireli, o koya oqo ena vakabulai ira na Noqu tamata mai na ligadra na Filisitia. Ni'u sa rai tiko vei ira na Noqu tamata, baleta ni sa lako cake tiko mai vei Au na nodra tagi."
17 Ni sa raici Saula o Samuela, sa tukuna vua o Jiova, "Sai koya oqori na tamata Au sa tukuna tiko vei iko. O koya oqo ena liu vei ira na Noqu tamata."
18 Sa torovi Samuela tiko mai o Saula ena matamata ka taroga, "Au kerea, mo ni vakaraitaka vei au na nona vale na daurai?"
19 Sa sauma yani vei Saula o Samuela, "Oi Au ga na daurai – mo liu yani vei au kina yasana cecere, ni o na kana vata kei au e daidai; ni mataka, au na qai laivi iko mo lako ena mataka ni'u sa tukuna oti vei iko na veika sa tu e lomamu.
20 "Me vaka na nomu asa sa yali oti oqo me tolu na siga, mo kua ni leqa taka baleta ni sa kune oti. Sa tiko beka vei cei na ka era gadreva na Isireli? E sega beka ni tiko vei iko kei ira na vale nei tamamu?"
21 Sa sauma o Saula ka vaka: "Au sa sega beka ni dua na Penijamini, mai na yavusa lailai duadua e Isireli, na noqu vuvale na vuvale murimuri duadua vei ira na Penijamini? Ena cava o sa vosa kina vaka oqo vei au?"
22 Sa kauti Saula o Samuela kei na nona dauveiqaravi ka kauti rau mai ki na vale ni soqo, ka vakadaberi rau ena vanua daudokai nodra sa dau sureti mai; era sa lewe tolusagavulu na tamata.
23 Sa tukuna o Samuela vua na dauvakasaqa, "Kauta mai na tikina au sa solia vei iko, na kena au a tukuna, 'Me biu tiko vakatikitiki.'"
24 Na daunivakasaqa sa taura mai na lewe ni manumanu ka vakarautaka e matai Saula. Sa tukuna o Samuela, "Sai koya sara ga oqo, na veika sa maroroi tu, sa qai vakrautaki oqo vei iko. Mo kana baleta ni sa vakarautaki oqo vei iko baleta ni'u sa dau sureti ira mai na tamata." Sa kana vata o Saula kei Samuela ena siga o ya.
25 Ni rau sa lako sobu mai na tikina cecere ki na koro, e rau sa veivosaki tiko o Saula kei Samuela ena tabana e cake ni vale.
26 E rau sa yadra vakamataka lailai ni sa kida mai na mataka, sa kaciva Saula o Samuela ki na dela ni vale ka tukuna, "Mo tucake me'u talai iko yani ki na nomu sala." Sa tucake o Saula e rau sa lako yani ki tuba vata kei Samuela.
27 Ni rau sa lako yani ki na taudaku ni koro sa tukuna sara o Samuela vei Saula, "Mo tukuna vua na nomu dauveiqaravi me liu yani vei kedaru. Sa lako sara yani. "O iko mo tiko mada eke, me'u tukuna kina vei iko na nona vosa na Kalou."
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn